Viertrek familie-avontuur in die Elandsriviervallei | News24
Viertrek familie-avontuur in die Elandsriviervallei
=Viertrekvoertuie word in groepe ingedeel om dit makliker te maak om die roete sonder enige onnodige oponthoud te voltooi. Foto:NEIL WHITEHEAD
Viertrekkers en mense wat van die buitelug hou kan op 7 November weer hulle piek- niekmandjies pak vir die gewilde jaarlikse The Meadows 4x4 Familiedag in die Elands-riviervallei.
“Dié 4x4-dag groei elke jaar en dit is wonderlik. Ons het al baie navrae gekry oor wanneer viertrekkers vanjaar hierdie roete kan kom aanpak,” sê Donovan Whitehead, wat saam met sy vrou Sunelle dié famliedag organiseer.
Verlede jaar het 45 viertrekvoertuie deelgeneem.
Voertuie word in groepe ingedeel om dit makliker te maak om die roete sonder enige onnodige oponthoud te voltooi. Elke groep het iemand wat die voortou vat en daar is kategorie-pryse.
“Ons wys niemand weg nie, maar opgeboude voertuie gaan geen voordeel hê wat pryse betref nie.
“Hier is pragtige fynbos en terwyl mense op die 4x4 roete ry kan hulle die plantegroei, bome (geelhout en vele ander spesies) besigtig. Die roete gaan ook verby asemrowende kranse en rotsagtige oorhange. Dit is regtig ‘n baie mooi roete.
“Fynbos gee ook natuurlik die heerlikste heuning en ons het so ongeveer 300 heuningkaste op die plaas.”
Daar is ook ‘n standhoudende fontein of The Meadows waarvan die water gebottel word. Besoekers kan van dié gebottelde vars-water uit die fontein koop.
Inskrywings om op hierdie viertrekroete in die Elandsriviervallei te gaan sluit op 24 Oktober. Die koste is R200 per voertuig wat deelneem en R20 per voertuig waarvan die besoekers slegs die dag in die buitelug in piekniekstyl wil geniet.
Daar sal stalletjies wees met verskillende kosse, ‘n biertent (waar heuningkarrie geniet kan word), plaasprodukte, heuning, handwerk, kaas en vermaak vir die kleinspan. The Meadows het ook 2 gastehuise en ‘n kampterrein vir gaste wat wil oorbly.
)Vir meer inligting bel Donovan by 082 458 9699 of Sunelle 082 458 9580